荷珠
作者：林景熙
朝代：宋

paragraphs: 霞衣葱珮來珊珊，水晶之宮綠玉盤。
誰與馮夷作戲劇，貝闕驅入神瓢翻。
又疑罷織蛟人泣，碧漥融作水銀汁。
圓或爲璧方爲珪，寒光滉漾不可拾。
古來欹器戒覆傾，真宰之柄常惡盈。
季倫買笑輕百斛，金谷轉首迷榛荆。
紛紛魚目爭貴惜，道眼獨懸諸幻息。
須臾海霽山日高，綠雲萬柄凈如拭。